དེ་ནས་ངས་རྒྱས་བཤད་བྱེད་དགོས་དོན་མི་འདུག་ཀྱང་དེ་རིང་སེར་སྐྱ་མང་ཚོགས་མང་པོ་ཞིག་འདིར་སླེབས་ཡོད་པ་དང༌།དེ་བཞིན་ཕྱོགས་མང་པོ་ནས་དོ་སྣང་བྱེད་ཀྱི་ཡོད་སྟབས་བར་སྐབས་བོད་རྒྱ་འབྲེལ་བ་བྱེད་ཕྱོགས་སྐོར་ལ།ཁ་སང་ཕྱི་ཟླ་༩པའི་ཚེས་༡༡ཉིན།བཀའ་སྤྱི་ལྷན་རྒྱས་ལ་ད་ལྟ་བར་དུ་ང་ཚོར་བྱེད་ཕྱོགས་གཅིག་ཡོད་པ་དང༌།བར་སྐབས་བོད་ནང་གནས་ཚུལ་ཛ་དྲག་ཆེན་པོ་ཞིག་བྱུང་བ་རེད།བོད་ཆོལ་ཁ་གསུམ་ཁྱོན་ཡོངས་ནས་སོ་སོའི་སེམས་ཀྱི་ནང་ཡི་མ་རང་བ་དང༌།སེམས་ནད་ཡོད་པ་དེ་སྙིང་སྟོབས་ཆེན་པོའི་ཐོག་ནས་བཏོན་པ་རེད།འདོན་མཁན་དེ་ཡང་རབ་བྱུང་ཕོ་མོ་གཅིག་པུ་མ་ཡིན་པར།ལས་བྱེད་པའི་ནང་དང༌།སློབ་གྲྭ་ཚོའི་ནང༌།མདོར་ན་པེ་ཅིང་མི་རིགས་སློབ་གྲྭའི་ནང་ཡོད་པའི་བོད་རིགས་སློབ་ཕྲུག་ཚོས་མཚོན་པའི་བོད་རིགས་ཆོས་དད་ཡོད་མེད་དང༌།སྐྱ་སེར་རྒན་གཞོན་དབྱེ་བ་མེད་པ་ཚང་མས་སེམས་ནང་གི་ན་ཚ་ཕྱིར་བཏོན་པ་རེད།ངོ་མ་བཤད་ན་སྐབས་དེར་རྒྱ་ནག་གཞུང་གིས་དངོས་ཡོད་གནས་ཚུལ་ནག་བསུབ་གཏོང་ཐབས་མེད་པ་ཞིག་ཡིན་སྟབས།དེ་ལ་གཞིགས་པའི་དངོས་ཡོད་གནས་ཚུལ་དང་འཚམས་པའི་ཐབས་ཤེས་ཤིག་བྱ་རྒྱུའི་རེ་བ་ཧ་ཅང་ཆེན་པོ་བྱས་པ་ཡིན་ཀྱང་དེ་ལྟར་བྱས་མ་སོང༌།མཐའ་གཅིག་ཏུ་བོད་མིའི་སེམས་ཀྱིས་འདོད་དོན་བཏོན་པ་དེ་ནག་བསུབ་ཀྱིས་ཁ་བྲལ་བ་དང༌།ཆབ་སྲིད་ཀྱི་ངོ་ལོག་པ་ཟེར་བའི་མིང་འདོགས་ཀྱིས་དྲག་གནོན་བྱེད་གཅིག་མར་བྱས་ནས་ཕྱིན་སོང༌།